I denne forbindelse vil underudnyttelse af de supplerende midler til disse prioriteter derfor ikke være uregelmæssig, hvis de samlede bevillinger til andre operationer end dem, der er rettet mod disse prioriteter, ikke er overskredet. Det er således alene, når de afholdte udgifter overskrider bevillingerne til andre operationer, at tilbagebetaling til EU-budgettet er påkrævet. De beløb, som de samlede bevillinger til andre operationer end dem, der er rettet mod de prioriteter, som er fastsat i artikel 16a, stk. 1, litra a)-f), i forordning nr. 1698/2005, er overskredet med, kan således ikke godtages som udgifter i form af uudnyttede supplerende midler, eftersom de ikke har finansieret de typer operationer, der er rettet mod disse prioriteter, som udtrykkeligt fremgår af forordning nr. 1698/2005. Formålet med den nævnte forordnings artikel 69, stk. 5b, er derfor at undgå, at de supplerende midler bruges til andre operationer end dem, der er rettet mod de prioriteter, som er fastsat i forordningens artikel 16a, stk. 1, litra a)-f).

Det følger af artikel 69, stk. 5b, i forordning nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), at når det faktiske EU-bidrag, der er brugt til de operationer, der er rettet mod de prioriteter, som er fastsat i artikel 16a, stk. 1, litra a)-f), i forordning nr. 1698/2005, er mindre end de samlede beløb, der er omhandlet i samme forordnings artikel 69, stk. 5a, tilbagebetaler medlemsstaten differencen til EU-budgettet op til det beløb, som de samlede bevillinger til andre operationer end dem, der er rettet mod de nye udfordringer, er overskredet med. Artikel 69, stk. 5b, forudsætter således, at to betingelser er opfyldt, dvs. underudnyttelse af de supplerende midler til gennemførelse af operationer, der er rettet mod prioriteterne, og overskridelse af de samlede bevillinger til andre operationer.

I forbindelse med afslutningen af regnskaberne for Den Europæiske Landbrugsfond for Udvikling af Landdistrikterne (ELFUL) bør der sondres mellem proceduren med automatisk frigørelse af en budgetforpligtelse, som ikke er blevet brugt i det pågældende år, og den procedure, som Kommissionen skal følge i henhold til artikel 69, stk. 5b, i forordning nr. 1698/2005 inden for rammerne af afslutningen af regnskaberne for det sidste regnskabsår med henblik på afslutningen af programmet.

Dels fremgår det af 22. betragtning til forordning nr. 1290/2005 om finansiering af den fælles landbrugspolitik, at reglen om automatisk frigørelse er blevet udarbejdet for at bidrage til at fremskynde gennemførelsen af programmerne og til forsvarlig økonomisk forvaltning. Kommissionen bemyndiges således ved samme forordnings artikel 29 til automatisk at frigøre den del af budgetforpligtelsen vedrørende et program for udvikling af landdistrikterne, som ikke er udnyttet til betaling af forfinansieringen eller til mellemliggende betalinger, eller for hvilken der ikke senest den 31. december i det andet år efter det år, hvor budgetforpligtelsen er indgået, er blevet forelagt en korrekt udgiftsanmeldelse. Dels følger det af artikel 69, stk. 5b, i forordning nr. 1698/2005, at en tilbagebetaling til EU-budgettet er påkrævet i forbindelse med den ved programmets afslutning gennemførte efterprøvelse af, om forpligtelsen til udelukkende at anvende de midler, som er forbeholdt en specifik type operationer, er blevet opfyldt, idet betalingsorganerne allerede har brugt midlerne på støttemodtagerne.

Selv om de to procedurer således medfører, at et beløb udelukkes fra EU-finansiering, sker der i forbindelse med proceduren med automatisk frigørelse automatisk nedsættelse af andelen af budgetforpligtelsen på tidspunktet »n+2«, fordi den ikke er blevet anvendt, mens medlemsstaten i forbindelse med beregningen i henhold til artikel 69, stk. 5b, i forordning nr. 1698/2005 skal tilbagebetale et bestemt beløb til EU-budgettet, som beregnes på grundlag af det faktiske [udgiftsbeløb, som er] brugt den sidste dag for udgifternes støtteberettigelse.

(jf. præmis 79-82)